Carsten Hansen (S), 2013-05-15:
Min arbejdsform er sådan, at jeg tager ud og lytter til folk, jeg går i dialog med menneskene i landdistrikterne.
Jeg har været på besøg i næsten 70 af vores yderområder og lyttet både til borgmestre og borgere alle steder.
Nogle af de ting, de har sagt til mig, er, at det virker .
Efter at engangspuljen fra den tidligere regering til nedrivning forsvandt – man havde det jo ikke engang med på finansloven – har vi jo i vækstplanen nu afsat, og der forstår jeg at Venstre er med, og det vil jeg gerne kvittere for, to gange 200 mio. kr., altså 400 mio. kr. Lagt oven i de to gange 75 mio. kr., som Folketinget har vedtaget tidligere i byfornyelsen, er vi faktisk oppe på 550 mio. kr.
Hvis man så gearer det med de 40 pct., som kommunerne skal lægge til, giver det et aktivitetsbeløb på 900 mio. kr. til landdistrikterne til områdefornyelse, bygningsfornyelse, og vi ved, at det virker.
Man har faktisk lige i Vestervig kåret årets landdistriktsildsjæl – jeg tror, hr. Flemming Damgaard Larsen godt er klar over det – på baggrund af nogle af de her mange initiativer.
Så det er bare et eksempel på, at vi lytter, vi handler, vi sætter noget konkret i gang.
Og så har jeg jo et rådgivende udvalg på området, som rådgiver mig om vores landdistrikter, men også interesseorganisationerne er med.
Så selvfølgelig lytter vi, vi lægger planer, og vi forbedrer rammevilkårene.
Jeg synes faktisk, at det giver nogle bedre muligheder for at løse de udfordringer, der er.
Og når vi har taget det med, er det jo bl.a., fordi uddannelse er helt afgørende, hvis man skal have sig et job.
Vi ved, at der især blandt drengene med anden etnisk baggrund er helt op til 60 pct., som falder fra, når de starter på en erhvervsuddannelse.
Det er jo ikke tilfredsstillende.
Derfor skal der fokus på uddannelse.
Har man ingen uddannelse, kan man ikke få et job.
Og der er en grund til, at vi har taget indkomst med.
Hvis der er et lavindkomstområde, skal det være et særligt fokusområde i form af at få løftet folk via uddannelse og beskæftigelse.
Hvis det er sådan, at det er et meget stort lavindkomstområde, danner det grobund for sort økonomi, måske oven i købet sådan at man går ind i bandeøkonomi osv.
Derfor er det her to gode kriterier, som jeg også har forstået er vel modtaget derude.
Og vi vil selvfølgelig som mindretalsregering gerne diskutere det med Folketinget.
Men jeg mener faktisk, at det er to gode kriterier, og der er jeg ikke helt enig med fru Karina Adsbøl.
Og så er Den Korte Avis vist ikke noget særligt sandhedsvidne i forhold til diskussionen her.
De må skrive, hvad de vil, men jeg er ikke enig med Den Korte Avis.
Jeg skal sige, at jeg har ikke haft lejlighed til at nærstudere rapporten, men jeg synes, det er godt, den kommer; jeg har et godt kendskab til den, men jeg har ikke haft lejlighed til at nærstudere den.
Vi har jo i mit ministerium været ude sammen med Erhvervs- og Vækstministeriet i samtlige regioner, og vi har også lavet den aftale i fællesskab i Folketinget, at vi skal have 10 Mb-dækning i de 207 postnumre, som havde den dårligste dækning.
Men vi skal videre, og derfor er det her jo et led i at afdække det løbende.
Men også i det, vi har lagt frem i forhold til vækstpakken, som jeg forstår Venstre har tilsluttet sig, er der 22 initiativer, herunder en særlig rolle for Bornholm.
Så vi gør, hvad vi kan, vi følger op, og jeg vil gerne sige, at vi skal have nærstuderet rapporten, og så skal vi have de aftaler, vi laver i teleforligskredsen, afdækket og gå videre frem.
Og det har vi jo en fælles interesse i.